Når USA på et tidspunkt i løbet af sommermånederne genåbner sit konsulat i Grønlands hovedstad, Nuuk, så får amerikanerne i første omgang til huse hos det danske forsvars arktiske kommando, som styrer alle Forsvarets aktiviteter på Færøerne og i Grønland.

Det oplyste den kommende amerikanske konsul i Grønland, Sung Choi, ved et telefonisk pressemøde torsdag i sidste uge, hvor USA også præsenterede en økonomisk hjælpepakke til Grønland på 83 millioner kroner.

Konsulatet i Arktisk Kommandos lyseblå kontorbygning på havnen i Nuuk forventes fra starten at bestå af to amerikanske diplomater og to lokalt ansatte. Amerikanerne forventer senere at flytte til andre lokaler et andet sted i Nuuk.